„(In)estetic – contururi, forme și culori din Preistorie în Epoca Medievală”, sesiunea anuală CICSA, la UB 

În perioada 16-17 aprilie 2021, Centrul de Istorie Comparată a Societăților Antice al Facultății de Istorie din cadrul Universității din București organizează online sesiunea anuală CICSA cu titlul (In)estetic – contururi, forme și culori din Preistorie în Epoca Medievală.
De-a lungul vremii, permanenta recompunere a relației dintre om și mediul în care a viețuit s-a materializat în modelări ale diverselor materiale, generate de nevoi, intenții și creativitate. Multe dintre artefactele realizate dau seamă deopotrivă de alegerile și preferințele creatorilor și ale celor care le foloseau. Indiferent de perspectiva academică de abordare a gusturilor, tendințelor sau convingerilor, explorarea acestor obiecte prin prisma dimensiunii estetice nu exclude rolurile și funcțiile îndeplinite ci, mai degrabă, le completează înțelesurile culturale.
„Invităm la interpretări și dezbateri pe marginea acestei problematici, posibil de purtat pe multiple axe: artefacte, creații și creatori în context socio-cultural; perspective de abordare și interpretări ale artei preistorice, antice și medievale; relația dintre funcțional, estetic și putere; forme și culori ale vieții și mediului de locuire; reprezentări și semnificații mitologice și religioase”, este mesajul transmis de organizatori. 
Persoanele interesate pot participa la sesiunea anuală prin conectarea la acest link (vineri, 16 aprilie 2021) și la acest link (sâmbătă, 17 aprilie 2021). 

